KRIŽEV POT STARŠEV

Avtorica: Helena Zevnik Rozman

Križev pot je izšel v knjižici »Poglobimo postni čas«, ki ga je izdala Slovenska karitas v Ljubljani, februarja 2019.

Besedilo sem nekoliko priredil.

Zgodbe staršev so resnične. Zaradi varovanja osebnih podatkov so spremenjena imena in nekatere podrobnosti iz njihovega življenja.

UVOD

**O pridite, stvari,**

**kaj, glejte, se godi:**

**edini Božji Sin**

**strašno za nas trpi.**

Danes bomo skozi postaje Jezusovega križevega pota spremljali zgodbe iz življenja, ki se srečujejo z najrazličnejšimi križi. S križi težkih odločitev, križi neuspehov v vzgoji, odtujenih odnosov, družbe, ki obsoja, bolezni, smrti...

V molitvi se povežimo, saj lahko Bog po naši povezani molitvi vse to trpljenje obrne v dobro. Izročimo tudi vse naše križe v naročje Jezusa Kristusa, ki je za vse nas in tudi vse trpeče starše že prehodil to pot in sprejel nase trpljenje in smrt.

1. postaja PILAT OBSODI JEZUSA NA SMRT

**Razbičan, zapljuvan
in kronan, zasramovan
pred sodni stol zdaj gre,**

**Nedolžen v smrt izdan.**

Molimo te, Kristus, in te hvalimo.
*Ker si s svojim križem svet odrešil.*

»Žal glede na izvide ni možnosti za naravno spočetje,« so bile besede ginekologa, ko sta Katarina in Andrej še s kančkom upanja vstopila v ordinacijo. Z diagnozo: neplodnost para, stav tišini odhajala v lep sončen dan, med množico nasmejanih parov, ki so hodili iz sosednjih ambulant...

»Zakaj midva? Kaj je narobe z nama? Pa tako rada imava otroke...«

Tišina je sledila zvečer, naslednji dan... Predvsem pa umik od svojih prijateljev, ki so že pestovali, od vprašanj: »Ali imata kaj novega za povedati?« in od raznih komentarjev, da jima je več za kariero kot za otroka.

*Težko si sprejel obsodbo Jezus, še posebej, ker si bil nedolžen. Tudi danes se v Sloveniji skoraj vsaj šesti par sooča z neplodnostjo... Ni lahko sprejeti te diagnoze, ker velikokrat nihče ne najde vzroka zanjo. Naš jezik lahko postane kakor vrv za obsojenca. S svojimi mnenji in sodbami lahko ljudi v stiski še dodatno zvežemo z nevidno vrvjo.*

*Naj s svojimi neprimernimi besedami in sodbami ne pritiskamo na mlade pare, ki nimajo otrok ali imajo morda samo enega. Nikoli ne vemo kakšen križ nosijo.*

Usmili se nas, o Gospod! Usmili se nas!

1. postaja: JEZUSU NALOŽIJO KRIŽ

**Glej, križ mu nalože
na ranjene rame,
objame ga voljno
in nese vseh dolge.**

Molimo te, Kristus, in te hvalimo.
*Ker si s svojim križem svet odrešil.*

»Z vajinim otrokom ni vse v redu. Vidna je huda okvara in otrok se bo rodil prizadet,« je ginekologija povedala Neži in Mihu po opravljenem ultrazvoku sredi tako zaželene nosečnosti. »Zaradi take okvare predlagam, da naredita splav«. Neža in Miha nista mogla verjeti, da z njunim otrokom ni vse tako, kot sta sanjala. In nista mogla verjeti, da so jima predlagali, da naredita splav...

Vzela sta si čas za premislek... Sprejela sta dete in se odločila za življenje ne glede na posledice... Kar ni bilo sprejeto s strani ginekologinje, ki je še vedno nagovarjala... in ni bilo sprejeto tudi po rojstvu z besedami: ali se nista mogla znajti...

*Jezus, molče si sprejel križ, ki so ti ga naložili. V moči Očetove ljubezni si stopil na pot. Kot mnogi starši, ki se kljub nasprotovanjem odločajo za življenje.*

*Daj, da jih bomo znali razumeti in da v križu ne bomo videli le trpljenja, ampak moč ljubezni.*

Usmili se nas, o Gospod! Usmili se nas!

1. postaja JEZUS PADE PRVIČ POD KRIŽEM

**Opešal je v močeh,
podre ga križ, naš greh,
vtopljen v dolge sveta**

**leži potrt na tleh.**

Molimo te, Kristus, in te hvalimo.
*Ker si s svojim križem svet odrešil.*

Simona si je vedno želela več otrok, ki jih bo lepo vzgojila. Z možem imata pet otrok, štiri hčerke in sina. Z vzgojo hčerk ni bilo nobenih težav, s sinom do sedmega razreda tudi ne. Nato se je začelo. Popustil je v šoli, začel je izostajati in z veliko muko izdelal osnovno šolo. Vpisal se je v prvi letnik srednje šole, ki ga ni končal, menjal je šolo...Veliko je bil za računalnikom in igral igrice. Družba, ki mu je bila najbolj pomembna, je bila neprimerna. Odhajal je od doma in se vračal pozno. Njihovi pogovori so bili samo še kreganje ...

Sinov neuspeh je doživela kot osebni poraz, kot svoj neuspeh. Tudi mož ji je očital, da je vsega kriva ona, da mu daje potuho, je preveč popustljiva...»Sem res za vse kriva jaz? Kaj bi lahko storila drugače?« se sprašuje.

*Križ, ki ga nosiš Jezus, je težak; potreboval bi pomoči, a ko padeš po tleh, ti nihče ne pomaga. Podobno se dogaja mnogim staršem, ki se soočijo s težavi pri vzgoji otrok. Prave pomoči ni, zgodi se celo, da se starša v tej bolečini odtujita med seboj.*

*Jezus, ti veš. Ko se po padcu pobiramo, potrebujemo nežen obliž na naše notranje rane. Na začetku se zdi, da ne bomo mogli naprej. Toda že majhen obliž pomaga, da lahko pred sabo spet vidimo pot. Pomagaj nam, da bomo znali biti nežni najprej do sebe in nežni do drugih.*

Usmili se nas, o Gospod! Usmili se nas!

1. postaja JEZUS SREČA SVOJO ŽALOSTNO MATER

**O, žalostni spomin,**

**ko Mater sreča Sin; bridkosti meč ji gre**

**do srca globočin.**

Molimo te, Kristus, in te hvalimo.
*Ker si s svojim križem svet odrešil.*

Bolečina mame Marjete je velika. Ta njen najmlajši sin. Bil je ministrant, tako je rad sodeloval v župniji. Spoznal je punco, ki ni verna. Osnovala sta družino. Nista poročena, ne civilno, kaj šele cerkveno... Najhuje pa jo boli, da vnuki niso krščeni. Tako rada bi jih pokrižala, jih naučila moliti, pa ne sme ... Pa tako rada jih ima ...

*Jezus, tvoje trpljenje je tvojo mamo Marijo zelo prizadelo. Veliko je staršev, ki z žalostjo spremljajo svoje otroke, ker hodijo po različnih poteh za katere jih niso vzgajali.*

*Jezus, naj bomo opora staršem, da bodo lahko sprejeli drugačno pot svojih otrok. Marija, včasih se nam celo dobro zdi, ko v kakšni drugi družini ne gre po načrtih. Od tebe se želimo učiti prave bližine. TI veš, kaj pomeni sprejeti drugačno pot. Ti veš, kaj pomeni biti drugemu blizu in ga razumeti.*

Usmili se nas, o Gospod! Usmili se nas!

5. postaja: SIMON POMAGA JEZUSU NOSITI KRIŽ

**Omagal Jezus je**

**od teže križeve.**

**O Simon, sprejmi križ,**

**Gospoda usmili se!**

Molimo te, Kristus, in te hvalimo.
*Ker si s svojim križem svet odrešil.*

Anžeta je odneslo v svet mamil. Razpad družine, odhod od doma, družba... Ko je izvedela mama, se ji je sesul svet... Kaj naj stori? Kako naj pomaga? To je zanjo preveč!

Zanj se je zavzel njegov delodajalec Peter. Ponudil mu je roko, ga usmeril v komuno in ga podpira na poti iz odvisnosti ... Prejšnji mesec ga je obiskal.

*Jezus, teža križa je bila velika. Bil si zapuščen od tistih, za katere si mislil, da so tvoji prijatelji in ti bodo stali ob strani. Nepričakovano pa je bil ob tebi tujec, nekdo, ki nanj nisi računal, da biti pomagal, Simon...*

*Za mnoge starše, ki ne zmorejo pri vzgoji svojih otrok, so dragoceni današnji Simoni iz Cirene. Ljudje, ki jim ni vseeno, kaj bos to mladino in vstopajo v pomoč staršem ...*

*Gospod prosimo te, da bi zmogli biti odprta roka mnogim mladim in njihovim staršev. Če drugega ne, najprej nežna roka bližine in ne roka, s katero zapremo vrata svoje hiše.*

*Spomni tudi nas, da obstaja neki Simon iz Cirene, ki je pripravljen zgrabiti za naš križ. Daj našim rokam poguma in ponižnosti, da bodo znale potrkati na vrata drugih in prositi Simona za pomoč.*

Usmili se nas, o Gospod! Usmili se nas!

6. postaja: VERONIKA OBRIŠE JEZUSU OBRAZ

**S prtom Veronika**

**obriše Jezusa,**

**zato ji da spomin**

**obličja svetega.**

Molimo te, Kristus, in te hvalimo.
*Ker si s svojim križem svet odrešil.*

Gašper hodi v deveti razred. Pri fiziki in angleščini se mu je zalomilo. Neznanju so sledile slabe ocene... Reševanja se je lotil na svoj način. Začel je manjkati, opravičila pa je pisal kar sam, dokler razrednik ni razkrinkal njegovega početja. Starši so morali priti v šolo na razgovor. Šokirani nad ravnanjem svojega otroka, so sprejeli predlog učitelja, da skupaj naredijo načrt, kako bodo Gašperju pomagali skozi težave... Oddahnili so se, ker je učitelj razumel stisko fanta in tudi njih ter ni grozil z ukorom in drugimi sankcijami.

*Veronika. Srečanje z njo ti je za trenutek olajšalo težo križa. Srečati sočuten obraz, ki razume, med množico, ki kriči in želi križati drugega.*

*Kako težko je včasih stopiti iz množice, iz varnih zavetij pravilnikov, normativov in stopiti k človeku. Pa vendar. Starši, tudi danes ustavljeni pred nerešljivimi vprašanji zaradi svojih otrok, srečujejo ljudi, današnje Veronike, ki zmorejo včasih narediti kaj drugače.*

*Jezus, tudi danes želiš v naše platno vtisniti podobo obličja drugega. Ljubezen se vtisne globlje, kot bolečina. Ljubezen se vtisne globlje, kot se vtisne podoba ali opazka na facebooku. Pomagaj nam opaziti stiske staršev, stopiti iz množice in obrisati njihov pot.*

Usmili se nas, o Gospod! Usmili se nas!

7. postaja: JEZUS PADE DRUGIČ POD KRIŽEM

**Slabosti ves prevzet
Zveličar pade spet;
oh, grehi ga teže,
ki jih ponavlja svet.**

Molimo te, Kristus, in te hvalimo.
*Ker si s svojim križem svet odrešil*.

Blaž in Anja sta bila lep par. Na videz sta imela vse. Zgradila sta si lepo hišo, bila poslovno uspešna, rodila sta se jima dva zdrava fanta. V času gradnje so jima pomagali tudi njuni starši, jih podpirali in se veselili z njimi Pa vendar sta se kmalu po vselitvi v novo hišo razšla... Brez nekega resnega vzroka. Katja ni več videla smisla skupnega življenja, ni več čutila ljubezni do Blaža in je predlagala, da se razideta in naj on odide. Blaž se je odselil ... V samoto, v kateri ne najde odgovora, kaj je naredil narobe...

*Jezus, sam si bil pod notranjo in zunanjo težo križa, ki je bila prevelika in si padel... V tem padcu lahko prepoznamo toliko položajev naših zakoncev in staršev, ko se znajdejo sami in ne zmorejo iz slepe ulice ... Včasih ne vemo, kako naj jim bomo obliž na njihovo rano.*

*Jezus, ti veš, kako lahko človeku damo vedeti, da ni sam. Ti veš, da po padcu drugi ne potrebujejo receptov ampak le majhen obliž. Jezus, ti veš, kako lepo je, ko lahko vstaneš in kljub bolečim ranam greš naprej.*

Usmili se nas, o Gospod! Usmili se nas!

8. postaja: JEZUS NAGOVORI JERUZALEMSKE ŽENE

**Usmiljene žene,
ne jokajte zame,
le zase in svoj rod
točite zdaj solze**.

Molimo te, Kristus, in te hvalimo.
*Ker si s svojim križem svet odrešil*

»Kako morejo? Že šestič je noseča. Ali še nimajo dovolj otrok? Kaj le mislijo živeti na račun države?« je zavelo po kraju, ko so zvedeli, da Tjaša in Sandi zopet pričakujeta.

*Jezus, žene, ki so te objokovale, si nagovoril: »Hčere jeruzalemske, ne jokajte nad menoj, temveč jokajte nad seboj in nad svojimi otroki!... (Lk,23,28). Kolikokrat smo podobni tem ženam, ko obsojamo, sprevračamo besede, komentiramo življenje drugih, še posebej tistih, ki si upajo iti proti toku miselnosti sodobne družbe.*

*Jezus, namesto govorjenja želimo biti papirnati robček. Namesto ostrine jezika želimo biti nežen robček. Kolkokrat nasedem opravljanju in govoricam. Gospod, ne želim biti več lažno ali hinavsko sočuten, ampak želim biti mehka krpa, ki vpija površne govorice in opravljanja.. Vesel si bil sočutja žena, a spomnil si jih na ljubezen, ki poleg brisanja solz zmore obvladati tudi jezik.*

Usmili se nas, o Gospod! Usmili se nas!

9. postaja: JEZUS PADE TRETJIČ POD KRIŽEM

**Zveličar omedli,
pod križem spet leži.
O, trdo srce, glej:
tvoj greh ga žalosti.**

Molimo te, Kristus, in te hvalimo.
*Ker si s svojim križem svet odrešil*

Ob spremembi službe se je mami Ireni zdelo, da ni dovolj sproščena, da se včasih počuti tesnobno, pa je nekaj popila, da se je sprostila. Vsaj na začetku se ji je zdelo, da ji je lažje. Tako je šlo nekako dve leti, ko se je dokončno zalomilo. Poškodovala si je namreč koleno in ostala na bolniškem dopustu. Preveč časa za premišljevanje in tesnoba sta sprožila še večjo potrebo po pijači, ki jo je popolnoma zaposlila. Ko so mož in hčerki zjutraj odšli v službo in šolo, je bila njena največja skrb priti do pijače. Nekako priti do trgovine, piti in vse to skriti, da ne bodo videli ... Zaprla se je vase, tonila vse globje in čustveno propadala ...

*Napor in bolečina nista imela več meja. V tvojem tretjem padcu, Jezus, je bilo videti, da si dokončno premagan. A glej, Jezus, tudi tretjič si se pobral.*

*Kolikokrat se v vsakdanjem življenju družin zgodi, da ni videti rešitve. Je samo temina ...*

*Gospod, položi obliž na tiste najgloblje rane. Na tiste tako globoke, da jih je težko ubesediti. Mnogi so dokončno obležali v obcestnem prahu. Pomagaj nam, da bomo znali ravnati z notranjimi čustvenimi in duhovnimi ranami.*

Usmili se nas, o Gospod! Usmili se nas!

10. postaja: JEZUSA SLEČEJO IN MU PONUDIJO VINA Z ŽOLČEM MEŠANEGA

**Ko pride na goro,
obleko mu vzemo
in za dolge sveta še žolča mu dado.**

Molimo te, Kristus, in te hvalimo.
*Ker si s svojim križem svet odrešil*

Bolezen se je ponovila. Že tretjič. Zdravniki poskušajo vse, da bi zaustavili raka, da bi očetu Tonetu olajšali življenje. Komaj petdesetletni Tone se zaveda, da je situacija težka in s človeškega vidika nerešljiva. Čeprav sprejema, je nemočen ... V tej nemoči upa, da se bo izšlo ... Vsaj še nekaj let, da otroci pridejo do kruha ...

*Jezus, ko so te slekli, si bil popolnoma nemočen. Sam si nisi mogel nič pomagati ... V življenju so pogosto situacije, ko se znajdemo kot goli, oslabeli. Kakšno nemoč doživljajo starši, ko se zavedajo, da svojim otrokom ne bodo mogli izročiti vse popotnice za življenje. Čeprav si bil gol, si bil oblečen v luč. Tvoje telo je bilo kljub skorajšnjemu koncu življenja obsijano v luč. Daj tudi nam videti to belo obleko luči.*

*Pomagaj nam premagati strahove. Ko ti vse vzamejo, ostane dostojanstvo, ki ti ga ne morejo vzeti neljudje ne bolezni.*

*Podari nam to svetlo oblačilo.*

Usmili se nas, o Gospod! Usmili se nas!

11. postaja: JEZUSA PRIBIJEJO NA KRIŽ

**Na križ ga polože,
razpno roke, noge;
in ostri mu žeblji
spet rane narede.**

Molimo te, Kristus, in te hvalimo.
*Ker si s svojim križem svet odrešil*

Marjana je rada živela v svoji hiši na podeželju. S posebno materinsko skrbjo je vse svoje življenje skrbela za svoje tri otroke in se popolnoma žrtvovala. Bila je tako ponosna, da so uspeli v življenju, da imajo dobre službe in so si ustvarili družine.

S starostjo je prišla bolezen in Marjana ni mogla več živeti sama. Žal tega otroci niso hoteli opaziti. Odšla je v dom za starejše, kjer se nekako ne more vživeti. Pogreša vrt, naravo, predvsem pa svoje otroke, ki tako redko, samo za kratek čas pridejo na obisk.

»Tako so obremenjeni«, jih zagovarja, v njenih očeh pa se vedno zasveti solza.

Jezus, ko so te pribili na križ, so ti vzeli vse, tudi možnost premikanja. Ostalo ti je zgolj čakanje na smrt. V teh žebljih se velikokrat znajdejo starejši ljudje našega časa. Čakajo na pomoč, obisk, pozornost, toplo besedo.

Gospod, tudi mi bomo nekoč stari. Tudi mi ne bomomogli več z avtom skočiti sem in tja. Namesto sedanjega hitenja, se bomo učili sprejeti žeblje in biti sami.

Jezus, lažje bi bilo le izpuliti drugemu žeblje in iti dalje. Toda kako lepo se je ustaviti in si vzeti čas za drugega. Čas ki ga sedaj imamo. Čas, ki se ga ne da pribiti z žeblji in ustaviti. Čas, ki ga lahko le sedaj, ne jutri, podarimo drugemu.

Usmili se nas, o Gospod! Usmili se nas!

12. postaja: JEZUS UMRJE NA KRIŽU

**Na križu Bog visi
in sveta teče kri;
za nas umira Bog, žalujte vse stvari.**

Molimo te, Kristus, in te hvalimo.
*Ker si s svojim križem svet odrešil*

Slavko je praznoval svoj osemdeseti rojstni dan, ki se ga je ve- selil v krogu svoje družine. Kmalu po praznovanju se je soočil z najtežjo novico svojega življenja. Umrl mu je sin. Še petdeset let ni imel.

V žalosti se je obračal na Boga: »Zakaj Gospod? Zakaj on? Zakaj si zamenjal vrstni red?«

*Jezus, tudi ti si umrl mlad. V izpolnjevanju Očetove volje. To je velika skrivnost, ki jo skušamo doumeti in nas vedno vznemirja. Tako kot so skrivnostne smrti otrok, s katerimi se soočajo današnji starši.*

*Križ ni amulet, ki bi prinašal srečo. Kolikokrat ga vidimo le na zunaj. Z veliko nočjo si nam osvetlil križ. Nisi nam ga razlagal. Odprl pa si pot. Križ ni le trpljenje, ampak je pot. Ko se zgodi, ga ne razumemo. Lahko pa ga živimo. Vendar ne sami.*

*Napolni naša srca z ljubeznijo, da bomo njim in njihovim družinam znali stati ob strani v trenutkih žalosti in razočaranja. Opogumi nas, da bomo znali doma spregovoriti tudi o smrti, o minljivosti. In si bomo doma upali spregovoriti tudi o veri.*

*O večnem življenju. O tebi, ki si življenje in vstajenje.*

Usmili se nas, o Gospod! Usmili se nas!

13. postaja: JEZUSA SNAMEJO S KRIŽA IN GA DAJO MARIJI V NAROČJE

**O, Mati žalostna,
ki ljubiš Jezusa,
objemlješ zadnjikrat
Sinu zdaj mrtvega.**

Molimo te, Kristus, in te hvalimo.
*Ker si s svojim križem svet odrešil*

Jure je bil zelo samostojen študent, ki je redno študiral in že sam skrbel za sebe. Sredi študija so starše obvestili, da je z njim nekaj narobe. Popolnoma se je osamil, že več kot teden dni ni odšel iz študentske sobe. Odpeljali so ga k zdravniku. Napotil ga je na zdravljenje v psihiatrično bolnišnico. Kmalu so postavili diagnozo: shizofrenija.

Kljub šoku, ki ga je doživela vsa družina, sta starša Juretu podala roko in ga z vso brezpogojno ljubeznijo podpirata na njegovih vzponih in padcih, ki jih prinaša njegova bolezen.

*Jezus, ko so te sneli s križa, so te položili tja, od koder si prišel, v naročje svoje matere. Podobno v trpljenju svojih otrok vztrajajo tudi mnogi starši. Imajo veliko srce. Kajti veliko srce lahko sprejme voljo tvojega Očeta.*

*Gospod, ohrani v nas vero v tvojo brezpogojno ljubezen. Želimo ti dovoliti, da nam razširiš srce. Da! Svojo mater si naredil za mater mnogih. V njenem srcu je prostor za mnoge.
Daj, da bo tudi v našem srcu odslej prostor za mnoge. Kajti to je ljubezen, ki premaga smrt: imeti prostor za mnoge.*

*Potem bomo lahko postali sopotniki. Tudi vsem staršem, ki vztrajajo skupaj s svojimi otroci v njihovem trpljenju.*

Usmili se nas, o Gospod! Usmili se nas!

14. postaja: JEZUSA POLOŽE V GROB

**Bridko objokovan
je Jezus v grob dejan;
o grešnik, moli ga,
tvoj greh je zdaj opran**.

Molimo te, Kristus, in te hvalimo.
*Ker si s svojim križem svet odrešil*

Sabina se je že veselila novega življenja. Tako težko sta s Tomažem čakala malo detece ... Njuno prvo. Potem pa so se v sedmem mesecu nosečnosti podrle sanje. Popadki in prezgodnji porod. Deklica se je rodila mrtva. Šok in velika žalost, ki je Sabini vzela vso moč.

S pomočjo prijateljev sta se Sabina in Tomaž odločila, da deklico pokopljeta na domače pokopališče. Skupaj so se potrudili za lep pogreb. Ta obred in mali grobek je Sabini pomagal, da je zmogla žalovati in ji pomagal do upanja, da se z deklico snideta v večnosti.

*Položili so te v grob. Bil si sam, v tišini, temi, hladu, praznini. Kamen se zdi, da je dokončen. Hladen.*

*Veliko ljudi doživlja svoje življenje kot praznino, polno žalosti in obupa. Pa vendar zaradi dobrote ljudi, ki jim v težkih situacijah podajajo roko, zopet vstopajo v življenje. Kamen groba je težak. Zdi se, da pokriva praznino. Lahko pa nam pomaga, da s pomočjo drugih začnemo videti tisto, kar se ne vidi.*

*Daj nam ponižnosti in poguma, da bomo lahko podali roko človeku, da bomo zmogli njihovo praznino napolniti z vso polnostjo ljubezni in jim odpirati upanje.*

Usmili se nas, o Gospod! Usmili se nas!

SKLEP

**O Jezus, hvali naj
ves svet te vekomaj.
Po svojem križu nam
podeli sveti raj.**

Naš Odrešenik Jezus Kristus! Hvala, da nam kažeš, da je ljubezen močnejša od smrti, da je življenje močnejše od zla.

Želimo biti učenci v hoji za teboj. Ti sam hodiš z nami. Verjameš v našo pot, zato nam vedno ne odvzameš križev. Pošlješ pa nam ljudi.

Vpiši nas na fakulteto ljubezni, da bomo sposobni iz življenja narediti dar. In ga izgubiti – da ga najdemo.

Želimo biti učenci. Želimo se učiti, kako hoditi z drugimi in biti znamenja upanja, roka sočutja in rama tolažbe za naš čas!